जालौन- जिलाधिकारी के निर्देश पर सरकारी अस्पतालों व दफ्तरों का वरिष्ठ अधिकारियों द्वारा आकस्मिक निरीक्षण किया गया। इस दौरान अनुपस्थित कर्मचारियों की रिपोर्ट शाम को जिलाधिकारी को सौंपी गई। बाद में जिलाधिकारी पी. गुरुप्रसाद ने कहा कि दफ्तरों से मुंह चुराने वाले, लेटलतीफ आने वाले और अपना काम न निपटाने वाले अधिकारियों और कर्मचारियों पर कड़ी कार्रवाई होगी।
मुख्य विकास अधिकारी एसपी अंजोर ने जिला अस्पताल का निरीक्षण किया। इमरजेंसी डाक्टर अब्दुल अंसारी नदारत थे। उन्होंने सफाई व्यवस्था व उपचार को लेकर डाक्टरों की जमकर क्लास ली। महिला अस्पताल का निरीक्षण अपर जिलाधिकारी प्रेम शंकर ने किया। एसएमएस व डा. सुनीता बनौधा अनुपस्थित मिले। पीडी आर बी चौधरी ने बीएसए और डीआईओएस दफ्तर का निरीक्षण किया। एक-एक कर्मचारी दोनो दफ्तरों में अनुपस्थित मिले। प्रशिक्षु एसडीएम राजेश कुमार सिंह ने लोक निर्माण खंड के चारों खंडों व सिंचाई विभाग का निरीक्षण किया। कई कर्मचारी अनुपस्थित मिले। वन विभाग व जिला पंचायत कार्यालय में भी कई कर्मचारी बिना अवकाश लिये नदारत थे। जालौन, माधौगढ़, कोंच और कालपी में विभिन्न सरकारी दफ्तरों और अस्पताल का निरीक्षण वहां के एसडीएम ने किया। लोकवाणी में दर्ज करायी गयीं जन शिकायतों के निस्तारण की समीक्षा भी की गयी।